b'\n_START_ARTICLE_\nMeddobje\n_START_PARAGRAPH_\nMeddobje (v \xc5\xa1pan\xc5\xa1\xc4\x8dini Entresiglo) je literarna in splo\xc5\xa1nokulturna slovenska revija, ki izhaja v Argentini._NEWLINE_Revijo je leta 1954 ustanovila Slovenska kulturna akcija (SKA) v Buenos Airesu. Podnaslov revije Splo\xc5\xa1no kulturna revija ima \xc5\xa1pansko razli\xc4\x8dico Revista de cultura general. Meddobje ozna\xc4\x8duje \xc4\x8das pred velikimi spremembami, med starim domom in novim svetom. Gre za neko vmesno dobo med vojno in njenimi posledicami ter obdobjem, ki bo prineslo odgovore na vpra\xc5\xa1anja vrnitve, sprave in nov politi\xc4\x8dni re\xc5\xbeim v domovini Sloveniji. Revija je namenjena ljubiteljem umetnosti in izobra\xc5\xbeencem, ki naj bi z eseji in leposlovjem\xc2\xa0\xc2\xbbposegali med probleme na\xc5\xa1ih izseljencev\xc2\xab. V njej objavljajo poezijo, prozo, razprave in eseje, ankete, nate\xc4\x8daje, prispevke o gledali\xc5\xa1\xc4\x8du, glasbi, arhitekturi ter knji\xc5\xbene ocene. Znana je po bogatih ilustracijah likovnih umetnikov Bare Remec, Ivana Bukovca, Franceta Gor\xc5\xa1eta, Milana Volov\xc5\xa1ka in nekaterih drugih._NEWLINE_V reviji objavljajo najpomembnej\xc5\xa1i slovenski kulturni delavci v zdomstvu in zamejstvu svoje leposlovne prispevke, prevode, umetnostne in literarnoumetnostne razprave ter kulturne glose in kulturnopoliti\xc4\x8dne eseje o doma\xc4\x8dih in svetovnih dogajanjih. Vanjo pi\xc5\xa1ejo predvsem slovenski povojni emigranti in njihovi potomci ter tudi nekateri Slovenci iz domovine in zdomstva. Kulturniki so skrbeli za kulturo in jo sku\xc5\xa1ali vzdr\xc5\xbeevati na tako visoki ravni, da bi Slovencem omogo\xc4\x8dila obstanek tako v domovini kot v emigraciji.\n_START_SECTION_\nIzhajanje in obseg revije\n_START_PARAGRAPH_\nPrvi letnik revije je iz\xc5\xa1el v Buenos Airesu leta 1954, v letih 1960, 1962 in 1965 revija ni izhajala, nekaj te\xc5\xbeav so imeli tudi v 80. in 90. letih. Prva urednika sta bila Ruda Jur\xc4\x8dec in Zorko Sim\xc4\x8di\xc4\x8d, leta 1961 se jima je pridru\xc5\xbeil \xc5\xa1e Rafko Vodeb. Sim\xc4\x8di\xc4\x8d in Vodeb sta od\xc5\xa1la v \xc4\x8dasu izdaje 9. letnika in Ruda Jur\xc4\x8dec je ostal sam na \xc4\x8delu uredni\xc5\xa1tva do sredine leta 1969. Na pomo\xc4\x8d mu je prisko\xc4\x8dil Tine Debeljak, katerega je nasledil France Pape\xc5\xbe. Slednji je uredni\xc5\xa1kemu delu posvetil dobrih 26 let, deloval je kar do sredine leta 1996. Po razcepu v Slovenski kulturni akciji je revijo od leta 1970 urejal uredni\xc5\xa1ki konzorcij v sestavi Tine Debeljak, France Pape\xc5\xbe, Sre\xc4\x8dko Baraga, Marijan Eiletz, Mirko Gogala in Nikolaj Jelo\xc4\x8dnik, kasneje se jim je pridru\xc5\xbeil \xc5\xa1e Alojz Kukovica. Med letoma 1972 in 1996 je revijo urejal predvsem France Pape\xc5\xbe, leta 1997 Vinko Rode, od 1998 do 2002 Marijan Eiletz, za njim Tine Debeljak, od leta 2005 dalje pa zanjo skrbi Tone Mizerit._NEWLINE_Meddobje ni izhajalo redno, do leta 2010 je z nekaj prekinitvami iz\xc5\xa1lo 44 letnikov revije. \xc5\xa0tevilo izdanih \xc5\xa1tevilk posameznega letnika je nihalo od ene pa vse do \xc5\xa1est \xc5\xa1tevilk, med katerimi pa so bile posamezne \xc5\xa1tevilke enojne, dvojne ali trojne. V zadnjih letih izhajanja revije se je \xc5\xa1tevilo omejilo le \xc5\xa1e na dve oziroma eno dvojno \xc5\xa1tevilko letno, kar ka\xc5\xbee na postopno zmanj\xc5\xa1anje obsega revije in manj\xc5\xa1o ustvarjalnost avtorjev.'